བཀའ་སློབ་གྲུབ་བསྟུན་ལྡུམ་ར་གྲོང་དུ་ཆགས་པའི་ཁ་ཆེའི་ལྷ་ཁང་དུ་ཐོག་མར་གནས་གཟིགས་མཛད།དེ་རྗེས་བཞུགས་ཁྲིར་༸ཞབས་སོར་འཁོད་མཚམས་གསོལ་ཇ་དང་བཞེས་ཏོག་སོགས་འདེགས་འབུལ་ཞུས་ནས་མགོན་པོ་གང་ཉིད་མཆོག་ལ་ཕེབས་བསུའི་སྣེ་ལེན་གྱ་ནོམ་པ་ཞུས།སྐབས་དེར་༸གོང་ས་མཆོག་གིས་ཁ་ཆེ་ཕོ་མོ་རྒན་གཞོན་རྣམས་ལ་ཆོས་ལུགས་མཐུན་སྒྲིལ་སྐོར་བཀའ་སློབ་སྩལ་བ་མ་ཟད།ཡུ་རོབ་སྤྱི་མཐུན་སྒྲིག་འཛུགས་ལ་བསྔགས་བརྗོད་མཛད་པ་དང་སྦྲགས།རྒྱ་གར་ནང་གི་ཆོས་ལུགས་མཐུན་སྒྲིལ་གྱི་ལམ་སྲོལ་ཡོད་པ་དེ་རྒྱ་གར་ནང་ཙམ་མིན་པར་རིམ་བཞིན་རྒྱ་གར་གྱི་ཕྱི་ལ་ཁྱབ་ཐུབ་པ་ཞིག་གནང་དགོས་པ་དང་།༸གོང་ས་མཆོག་གིས་རྒྱལ་ས་ལྡི་ལི་ལྟ་བུ་ཞིག་ལ་རྒྱལ་སྤྱིའི་ཁ་ཆེའི་ཚོགས་ཆེན་ལྟ་བུ་ཞིག་འཚོགས་ཐུབ་ན་ཧ་ཅང་ཕན་ཐོགས་ཡོང་རྒྱུ་དང་།དེ་ལྟར་ཡོང་བར་ཐོག་མར་རྒྱ་གར་རྒྱལ་ཡོངས་ཁ་ཆེའི་ལྷན་ཚོགས་ལྟ་བུ་ཞིག་འཚོགས་ཐུབ་ཚེ་དགེ་མཚན་ཧ་ཅང་ཡོད་པ་དེ་སྔ་རྒྱལ་ས་སླེ་རུ་བཀའ་སློབ་དེ་ལྟར་སྩལ་བ་ཐུགས་དྲན་གསོ་མཛད་པ་དང་།ཁ་ཆེའི་རྒྱལ་སྤྱིའི་ལྷན་ཚོགས་ལྟ་བུ་ཞིག་འཚོགས་ཐུབ་པ་ཡིན་ན་ཐོག་མ་ཨབ་གྷ་ནི་སི་ཐན་གཙོ་བོར་གྱུར་བའི་ཁ་ཆེའི་ལུང་པ་མང་པོ་ཞིག་ལ་ཞི་བདེ་སྐྲུན་རྒྱུར་ཕན་ཐོགས་ཏན་ཏན་ཡོང་རྒྱུ་ཡིན་པ་དགོངས་བཞེས་མཛད་བཞིན་ཡོད་སྐོར་བཀའ་སློབ་སྩལ།།